Ahmad Faizal Azumu

Dato' Seri Ahmad Faizal bin Dato' Haji Azumu (lahir 10 Jun 1970) merupakan ahli politik Malaysia berketurunan Melayu. Beliau memegang jawatan sebagai Timbalan Presiden Parti Pribumi Bersatu Malaysia.
Beliau pernah berkhidmat sebagai ahli kabinet Perdana Menteri Malaysia ke-9, YB Dato' Seri Ismail Sabri dengan memegang Portfolio sebagai Menteri Belia dan Sukan Malaysia. Sebelum itu, beliau merupakan Menteri Besar Perak yang berkhidmat dari tahun 2018 hingga tahun 2021.
Beliau ialah anak kepada Allahyarham Dato' Haji Azumu bin Haji Tak, seorang veteran UMNO.
Ahmad Faizal pernah mendapat pendidikan dalam bidang Pengajian Perniagaan di Universiti Edith Cowan, Perth, Australia namun gagal menamatkan pengajian. Menerima pendidikan awal di Sekolah Rendah Kebangsaan Cator Avenue dan Sekolah Menengah Anderson Ipoh, Perak.
Pada 12 Mei 2018, Dato' Seri Ahmad Faizal Azumu telah mengangkat sumpah sebagai Menteri Besar Perak selepas Pakatan Harapan (PH) berjaya membentuk kerajaan negeri. Majlis pengurniaan watikah pelantikan dan angkat sumpah berlangsung di hadapan Sultan Perak, Sultan Nazrin Muizzuddin Shah di Istana Iskandariah, Bukit Chandan, Kuala Kangsar. Beliau meletakkan jawatan pada 10 Mac 2020 apabila Bersatu keluar daripada Pakatan Harapan yang mengakibatkan kerajaan PH tergugur di Perak.
Beliau telah mendapat perkenan daripada Sultan Nazrin Muizzuddin Shah untuk dilantik semula sebagai Menteri Besar Perak ke-13 dan telah mengangkat sumpah jawatan pada 13 Mac 2020 di Istana Iskandariah, Kuala Kangsar, Perak.
Pada 4 Disember 2020, ADUN Pengkalan Baru, Abdul Manap Hashim membawa usul undi percaya terhadap Menteri Besar Perak ke sidang Dewan Negeri Perak. Keputusan diumumkan oleh Yang di-Pertua Dewan Negeri Perak, 48 tidak menyokong Dato' Seri Ahmad Faizal berbanding 10 orang ADUN yang menyokong usul itu manakala ada 1 undi rosak atau berkecuali. Hal ini menyebabkan pemerintahan beliau sebagai Menteri Besar Perak terhenti secara rasmi. Meskipun begitu, beliau diperkenankan menjadi pemangku Menteri Besar sementara jawatan rasmi Menteri Besar masih kosong.
Dalam tahun 2011 hingga 2013, Dato' Seri Ahmad Faizal memulakan kerjaya politiknya sebagai Pegawai Khas kepada Menteri Kesihatan Datuk Seri Liow Tiong Lai. Dari tahun 2013 hingga 2016, Dato' Seri Ahmad Faizal menjadi Pegawai Kanan Khas kepada Menteri Besar Kedah iaitu Dato' Seri Mukhriz bin Tun Dr Mahathir.
Sepuluh tahun kemudian, beliau telah dilantik sebagai Penasihat Khas Perdana Menteri bertaraf Menteri bagi hal ehwal jalinan komuniti, komunikasi masyarakat, dan pembangunan sosio-ekonomi oleh Perdana Menteri, Tan Sri Muhyiddin Yassin.
Beliau telah dilantik sebagai Menteri Belia dan Sukan Malaysia bagi menggantikan Dato' Sri Reezal Merican Naina Merican oleh Perdana Menteri, Dato' Sri Ismail Sabri Yaakob dalam Dato' Sri Kabinet Ismail Sabri.
Dalam tahun 2016, Ahmad Faizal menjadi Ketua Pemuda UMNO Bahagian Ipoh Barat.
Selepas keluar dari UMNO, Ahmad Faizal menjadi Pengerusi Pakatan Harapan dan juga Ketua Badan Pimpinan Negeri Parti Pribumi Bersatu Malaysia bagi negeri Perak dalam tahun 2017.
Beliau telah memenangi kerusi Timbalan Presiden pada Pemilihan Agung Tahunan BERSATU 2020.
Dalam PRU-14, Ahmad Faizal menang DUN Chenderiang mengalahkan calon BN, Choong Shin Heng dan calon PAS, Nordin Hassan dengan majoriti 39 undi.
Di peringkat Parlimen pula, Ahmad Faizal menang di kawasan Parlimen Tambun menewaskan calon BN, Ahmad Husni Hanadzlah dan calon PAS, Ibrahim Zakaria dengan majoriti 5,320 undi.